ANTIDOPINGOVÁ AGENTÚRA 
        SLOVENSKEJ REPUBLIKY	

       SPRÁVA ZO ZAHRANIČNEJ PRACOVNEJ CESTY 

1.	ÚČASTNÍK ZPC

	Meno: 		Miroslav 
Priezvisko:		MOTYČÍK			Titul: PhDr.
Funkcia:		riaditeľ
Znalosť jazykov:	anglicky, nemecky, rusky
Názov organizácie:	Antidopingová agentúra SR
Adresa:		Hanulova 5/B, 841 01 Bratislava 

2.	ZAHRANIČNÁ PRACOVNÁ CESTA

Štát:			Francúzsko
Mesto:			Paris
Termín:		14. – 16. november 2011
Prijímajúca 
organizácia:  		UNESCO
Sekcia mládeže, športu a telesnej výchovy
Divízia výskumu sociálnych vied a politiky
Sektor sociálnych a humánnych vied
 
Adresa:		7, place de Fontenoy
75352 PARIS Cedex 07
Francúzsko

Účel cesty:		MEDZINÁRODNÝ DOHOVOR PROTI DOPINGU 
			V ŠPORTE 
			3. VALNÉ ZHROMAŽDENIE ZMLUVNÝCH STRÁN 
Spôsob 
financovania: 		ZPC bola plne financovaná z rozpočtu Antidopingovej 				agentúry SR
3.	RÁMCOVÝ PROGRAM POBYTU

Dátum/ čas:		14. november 2011 / 08.45 - 20.00 hod.
			15. november 2011 / 10.00 - 19.00 hod.
			16. november 2011 / 10.00 - 18.00 hod.
MEDZINÁRODNÝ DOHOVOR PROTI DOPINGU 
V ŠPORTE 
			3. VALNÉ ZHROMAŽDENIE ZMLUVNÝCH STRÁN  		
Navštívené 
organizácie:		UNESCO

Kontaktované 
osoby:			- členovia valného zhromaždenia zmluvných strán
  Medzinárodného dohovoru proti dopingu  /164/
				- prizvaní zástupcovia vybraných medzinárodných  
				  športových  federácií /5/
- zástupcovia Svetovej antidopingovej agentúry /3/
- administrátor UNESCO /3/ 
- predstavitelia Rady Európy, Divízia dohovorov v športe /3/

Kontaktné adresy:	zmluvné strany Medzinárodného dohovoru proti dopingu v športe UNESCO  

4.	PRIEBEH ROKOVANÍ

Zahraničná  pracovná cesta  sa  uskutočnila na báze Medzinárodného dohovoru proti dopingu v športe  UNESCO  (ďalej len  „dohovor”),  na ktorom  participuje Slovenská republika ako zmluvná strana. Účastníci valného zhromaždenia zmluvných strán boli na vlastné zasadnutie notifikovaní líniou zastupiteľstiev stálych delegácií pri UNESCO, ktorej predchádzala národná nominácia, v tomto prípade osobná nominácia Ministerstva školstva, vedy, výskumu a športu SR,  ako gestorského ústredného orgánu štátnej správy predmetného dohovoru.

Pracovný program rokovana valného zhromaždenia bol traktovaný v nasledovných kľúčových tématických celkoch:

01.	OTVORENIE VALNÉHO ZHROMAŽDENIA ZMLUVNÝCH STRÁN
	Rokovanie zasadnutia 3. Valného zhromaždenia zmluvných strán dohovoru  (ďalej len  „valného zhromaždenia”) sa uskutočnilo v Paríži, Centrála UNESCO, sála II. 
	Otvorenie valného zhromaždenia a úvodné rokovanie viedol p. Lisawecki, predsedajúci ostatného valného zhromaždenia z roku 2009.

01.1.	OTVORENIE TRETIEHO ZASADNUTIA GENERÁLNOU RIADITEĽKOU, 
	STANOVISKÁ VZÁCNYCH HOSTÍ
Zasadnutie otvorila generálna riaditeľka UNESCO p. Irina Bokova. Privítala zástupcov zmluvných strán a vzácnych hostí. Svojim vystúpením vyjadrila základné poslanie dohovoru a jeho postupné uplatňovanie v krajinách asociovaných na jeho báze, pričom ocenila ústretovosť, záujem a odhodlanie zmluvných strán, ktoré v rekordne krátkom čase prijali a ratifikovali dohovor a zaviedli ho do systému národných prostredí. Výrazom toho je aktuálny počet 162 krajín sveta, ktoré dohovor ratifikovalo. Generálna riaditeľka zdôraznila determináciu boja proti dopingu ako dlhodobý proces zasluhujúci si pozornosť všetkých, ktorí sa športu venujú, koordinujú, napomáhajú jeho ďalšiemu napredovaniu a chránia ho pred negatívnym vplyvom dopingu, uvedomujúc si dosah športu na mládež. Šport patrí medzi aktivity, ktoré si zasluhujú pozornosť všetkých krajín. Antidoping bude vždy patriť medzi priority UNESCO, a nielen ako súčasť prevencie v športe, ale aj ako aktívny kontrolný mechanizmus.

	Prezident Svetovej antidopingovej agentúry (WADA),  pán John Fahey zvýraznil nezastupiteľnú úlohu UNESCO, ktorú v boji proti dopingu napĺňa po celom svete. Túto skutočnosť dokumentuje ratifikácia dohovoru v celkovom  rozsahu 162 zmluvných strán, vyjadrujúc tak skutočnosť záujmu tohto množstva vlád jednotlivých krajín o riešenie problematiky dopingu, ako aj ich výraz podpory boja proti dopingu v športe, uvedomujúc si dôležitosť  a význam čistého športu bez dopingu v celej spoločnosti. V tomto zohrávajú kľúčové postavenie a poslanie plne etablované národné antidopingové organizácie, ako aj mnohé regionálne antidopingové organizácie, ktoré napĺňajú antidopingové poslanie vo viacerých oblastiach sveta. V závere vystúpenia ocenil vzájomnú spoluprácu a úroveň súladnej koordinácie medzi WADA a UNESCO. 

	Predseda Lekárskej komisie Medzinárodného olympijského výboru (IOC) a viceprezident WADA pán Arne Ljungqvist vyjadril skutočnosť, že aktuálne množstvo participujúcich zmluvných strán dohovoru predstavuje a je reprezentáciou celkom  96%  rozsahu svetovej populácie akceptujúcej a uplatňujúcej dohovor v oblasti športu. Prvým dôležitým krokom je samotná ratifikácia dohovoru, následne však bude dôležité dosiahnúť implementáciu jeho podstaty do medzinárodných právnych mechanizmov čo je našim spoločným záväzkom. V tomto napĺňa svoje poslanie aj IOC. V závere svojho vystúpenia zdôraznil, že eliminácia dopingových látok, zvlášť mladými ľudmi, je vecou a výrazom kvality verejného zdravia. Ako oznámil táto problematika bude v centre pozornosti medzinárodnej konfrencie IOC  „Doping a verejné zdravie”, ktorá sa uskutoční v septembri 2012 v švédskom Štokholme.  

	Medzinárodný paralympijský výbor (IPC) v predstavení pána Toni Pascual,  prezidenta antidopingovej komisie IPC tlmočil uznanie UNESCO a zmluvným stranám k úspešnosti  dohovoru, ktorý umožňuje dôležité nastavenie vzájomnej koordinácie na medzinárodnej úrovni v spoločnom boji proti dopingu. Ocenil prácu národných i medzinárodných antidopingových organizácií a užitočnosť ich práce v oblasti antidopingovej výchovy,  ako  aj význam  partnerskej spolupráce medzi športovým hnutím a vládami krajín sveta. 

	Zmluvné strany etablovali dohovor na báze svojich národných legislatív. Zvýšil  sa záujem o rozvojové a edukačné programy, ako to konštatovala pani Pilar Alvarez-Laso, asistentka generálneho riaditeľa Divízie sociálnych a humánnych vied UNESCO, prejavujúci sa v exponencionálnom náraste počtu projektov schválených Fondom pre elimináciu dopingu v športe. Zvýraznilo to nielen skutočnú potrebu, ale aj záujem o výchovu mladej generácie najmä vo oblasti škodlivého účinku spôsobeného vplyvom dopingových látok. 
	Následne reprezentanti vybraných zmluvných strán prezentovali svoje posolstvá účastníkom  valného  zhromaždenia  dohovoru. V tomto  zmysle  pán Hugh Robertson 
( minister športu a olympizmu, Spojené kráľovstvo ) ocenil aktivity zmluvných strán v boji proti dopingu, čo bude aj spoločným výrazom fair play súťaženia počas blížiacich sa Olympijských hier 2012. V budúcom roku bude spustená antidopingová kampaň s označením „Vyhraj čistý“ zabezpečovaná v partnerstve s WADA. V tom sa prejaví spoločný záujem, ale aj zodpovednosť všetkých zúčastnených nielen na športoviskách, ale predovšetkým športovcov samotných  zachovať šport pre následné generácie športovcov a posilniť významu čestnosti v športe. 
	V posolstve pána David Douillet ( minister športu, Francúzsko, správa bola prečítaná zástupcom francúzskej stálej delegácie pri UNESCO), bol zdôraznený výrazný rozsah a pôsobenie Francúzska v oblasti antidopingu. Vyzval zmluvné strany na spoluprácu s farmaceutickým priemyslom, čo môže zásadne ovplyvniť efektívnosť boja proti dopingu. Zdôraznil, že doping je klamanie všetkých i seba samého a preto aktivity na obmedzenie zneužívania zakázaných látok si vyžadujú dlhodobo cielený rigorózny prístup. 
	Rada Európy a jej Dohovor proti dopingu ako konštatoval pán Ralf  René Weingartner, riaditeľ Direktoriátu ľudských práv a antidiskriminácie, predstavujú ideový základ dohovoru UNESCO a znamenajú prejav jednotného a dlhodobo úspešného postupu zoskupenia európskych krajín v boji proti dopingu. Len Malta ako jediná zmluvná strana Dohovoru proti dopingu Rady Európy nebola schopná od roku 1989 po zaslaní ratifikácie prijať akékoľvek vnútorné antidopingové mechanizmy. Oba dohovory majú výraznú podobnosť a tá dáva záruku podobnosti používaných monitorovacích systémov oboch inštutúcií. 

01.2.	SCHVÁLENIE ZÁVEREČNEJ SPRÁVY DRUHÉHO STRETNUTIA 
	ZMLUVNÝCH STRÁN
	Po schválení uvodných procedurálnych náležitostí sekretariátom UNESCO bolo zaznamenané a konštatovaná prítomnosť 78 zmluvných strán dohovoru, pričom quorum pre účel hlasovania bolo nastavené na zostavu súhlasu 40 delegátov ( States Parties examined document ICDS/2CP/Doc.13).  Valné zhomaždenie v tomto rozsahu hlasovania schválilo záznam druhého stretnutia zmluvných strán z roku 2009. 

01.3.	VOĽBY PREDSEDAJÚCEHO, JEHO ZÁSTUPCU A SPRAVODAJCU
Aktuálny predsedajúci vykonal  voľby  pracovných funkcií konferencie strán, ktoré boli zabezpečené v súlade s vnútornou reguláciou a zaužívanou praxou stanovenou UNESCO. Na návrh jednotlivých pracovných skupín zmluvných strán bolo predložených celkom šesť kanditátov  - Švédska, Bieloruska, Agrentíny, Číny, Južnej Afriky a Maroka. Valné zhromaždenie primerane účelu pre nasledujúce dvojročné obdobie zvolilo celkom 6 osôb nasledovne: 
-	predsedajúci	 		- Chunderpal SINGH / Južná Afrika
-	zástupca predsedajúceho 1	- Sergei NERED / Bielorusko
-	zástupca predsedajúceho 2	- Daniel JACUBOVITCH, Argentína
-	zástupca predsedajúceho 3	- JIANG Zhixue / Čína
-	zástupca predsedajúceho 4	- Lina FASSI / Maroko
-	zástupca predsedajúceho 5 
a spravodajca			- Tomas JOHANSSON / Švédsko
 
	Novozvolený predsedajúci pán Chunderpal Singh následne poďakoval pánovi Lisaweckému za jeho exelentnú spoluprácu a jeho osobitný prínos v rozvoji aktivít na platforme dohovoru za obdobie od konania druhého valného zhromaždenia uskutočneného v roku 2009. 
	Predsedajúci následne poďakoval za dôveru delegátov zmluvných strán, ktorú bude následne rozvíjať v konkrétnej práci pri ďalšom napĺňaní princípov dohovoru a jeho následnej efektívnej implementácie v podmienkach zmluvných strán.  

02.	SCHVÁLENIE PROGRAMU TRETIEHO STRETNUTIA ZMLUVNÝCH 	STRÁN
	Predsedajúci predložil návrh programu rokovania valného zhromaždenia a nadväzný časový rámec obsiahnutý v predloženom dokumente (ICDS/3CP/Doc.2). Návrh programu rokovania bol valným zhromaždením jednomyseľne schválený. 

03.	PREDSTAVENIE MEDZINÁRODNÉHO DOHOVORU PROTI DOPINGU 
	V ŠPORTE
 	Dohovor vyžaduje neustálu koordináciu a predpokladá ustalený systém vnútorných nástrojov a mechanizmov, ktoré umožnia jeho ďalšie napredovanie. 
Po úvodnom predstavení predsedajúci priblížil obsah predloženého dokumentu                 ( ICDS/3CP/Doc.3), ktorého   spracovanie koordinoval sekretariát UNESCO v osobe pána Paul Marriott-Lloyd, administrátora dohovoru.   V podrobnej prezentácii bol vykonaný odpočet plnenia dohovoru zmluvnými stranami za obdobie ostatných dvoch rokov v rozsahu  jednotlivých koordinačných regiónov UNESCO. Sekretariát zdôraznil dôležitosť jednotlivých oblastí sledovania vybraných parametrov, ako aj vysokú úspešnosť zberu a vyhodnocovania databázy údajov elektronickou formou v rozsahu vybraných antidopingových projektov. Je to veľmi dôležitá dokumentačná báza o aktivitách zmluvných strán v spoločnom boji proti dopingu, ako aj významný prostriedok a metodika pre ostatné zmluvné strany z hľadiska možného použitia osvedčených postupov.  
	Mnohé zmluvné strany ocenili metodické východiská odpočtu dohovoru, pričom zdôraznili potrebu väčšieho množstva projektov zameraných predovšetkým na objasnenie škodlivého vplyvu dopingu na mládež. 

04.	SPRÁVA WADA O IMPLEMENTÁCII SVETOVÉHO ANTIDOPINGOVÉHO 
KÓDEXU
	Základným a nosným ideovým, predmetovým, regulačným, sankčným a koordinačným dokumentom v antidopingu je Svetový antidopingový kódex. Tieto skutočnosti rozvíjal v svojom vystúpení pán David Howman, generálny riaditeľ WADA. V svojej súhrnnej správe (ICDS/3CP/Doc.10) objasnil hlavné poslanie a funkcie WADA, jednak ako organizácie so svojou vnútornou regulačnou funkciou, ale aj ako organizácie zabezpečujúcej rozvoj antidopingu v globálnom rozsahu na báze implementácie samotného kódexu ( definícia dopingu, porušenia antidopingových pravidiel,  športu bez dopingu, testovanie, monitoring, biologický pas športovca, spolupráca s farmaceutickým priemyslom,  zoznam zakázaných látok a metód,  sankcie, spravodlivé konanie, výchova, vzdelávanie, cielené informácie, programy, kampane dosah na mládež, nárast kvality a efektívnosti výchovy, napredovanie integrity športu, spolupráca antidopingových organizácií a budúcnosť športu ).      
	Zvýraznil, že boj proti dopingu musí byť kontinuálny a rýchly. Ocenil preto spoločný záujem a úsilie jednotlivých vlád a športového hnutia, tak v národnom, ako i v medzinárodnom prostredí, ktoré prerástli do partnerstva, ako výraz spoločného záujmu. Práve športové hnutie si uvedomuje význam a úspešnosť dohovoru, ako aj nadväzné okolnosti ďalšieho rozvoja a podpory športu zo strany vlád. Následne vyzval zúčastnené i participujúce zmluvné strany na širokú spoluprácu v následnom období rokov 2012 a 2013, ktorá bude smerovaná na revíziu Svetového antidopingového kódexu a jeho medzinárodných noriem,  čím môžu všetky strany vyjadriť svoj postoj a dať značný vklad na rozvoj antidopingu zásadným spôsobom. Celý tento proces bude znamenať celkové skvalitnenie nielen vlastnej antidopingovej regulácie, ale nadväzne   tak len znásobí význam samotného dohovoru.  

05.	DOPLNOK K PRÍLOHE  I. :  ZAKÁZANÝ ZOZNAM - MEDZINÁRODNÁ 	NORMA 
	Dohovor vychádza z primárnosti Svetového antidopingového kódexu ako svojej východiskovej  ideovej  normy  globálneho  antidopingu,  na  ktorý  nadväzuje jeho medzinárodná norma Zoznam zakázaných látok a metód, v aktuálnej edícii roku 2012 
( ICDS/3CP/Doc.4).  Z tohto dôvodu je zoznam súčasťou dohovoru v podobe jeho prílohy I.  Sekretariát veľmi podrobne objasnil procedurálnu a technickú stránku článku 34 dohovoru vo veci schvaľovania predmetného zoznamu, ktorý je uplatňovaní súčasne v dvoch samostatných líniach riadenia,  tak v línii športového hnutia, ako aj vo vládnej línii. Zoznam látok ( medzinárodná norma) bol plénom valného zhromaždenia jednomyseľne schválený.   

06.	FOND PRE ELIMINÁCIU DOPINGU V ŠPORTE
	Fond pre elimináciu dopingu v športe bol založený vo februári 2007 v zmysle článku 17 dohovoru ako dobrovoľný fond krajín dohovoru. Finančné príspevky sú zhromažďované na samostatnom podúčte UNESCO a v súlade s vnútornou správnou reguláciou ( článok 6, § 6 finančná regulácia UNESCO) o nakladaní s nimi rozhoduje Správna rada fondu. Finančné prostriedky sa používajú v súlade so zameraním dohovoru predovšetkým na rozvojové a edukačné programy. Dominantne v koordinácii sekretariátu UNESCO a administrátora dohovoru  tieto finančné prostriedky smerujú na podporu antidopingových aktivít na národnej úrovni, rozvoj medzinárodnej spolupráce, vzdelávanie a výskum, najmä v oblasti sociálnych vied. 

06.1.	FINANČNÁ SPRÁVA O FONDE PRE ELIMINÁCIU DOPINGU V ŠPORTE
	Finančné dobrovoľné príspevky  sú v základe jedinou príjmovou bázou predmetného fondu a preto aj množstvo podporovaných projektov je výhradne závislé na aktuálnom množstve disponibilných finančných prostriedkov. V zmysle niekoľkoročných skúseností so správou fondu a v priamom kontexte na limitované zdroje fond stanovil ohraničenia na predkladané žiadosti, kde pre národné projekty je možné vymedziť jednotkový  objem maximálne 20 tis. USD a pre regionálne alebo medziregionálne projekty sumu maximálne 50 tis. USD.  Opätovne predovšetkým s dôrazom na limitovaný a priebežne napĺňaný disponibilný finančný  rámec fondu je stanovená možnosť predloženia vždy len žiadosti na jeden projekt zmluvnej strany v danom období. O všetkých doručených žiadostiach na financovanie akéhokoľvek antidopingového projektu rozhoduje schvaľovací výbor fondu, ktorý sa schádza dva razy ročne. V ostatných formálnych náležitostiach spojených s činnosťou fondu sa jeho koordinátori riadia vnútorným správnym mechnizmom UNESCO. 

06.2.	SPRÁVA SCHVAĽOVACIEHO VÝBORU FONDU PRE ELIMINÁCIU 	DOPINGU V ŠPORTE 
	Fond na elimináciu dopingu v športe disponoval k 31. decembru 2010 s finančnými prostriedkami v celkovom objeme  2,693 mil. USD ( príjem  / rok 2007 - 1,109 mil. USD, rok 2008 a 2009- 1,376 mil. USD, rok 2010 – 0,729 mil. USD )  z ktorých bolo použité  na rozvojové projekty celkom  0,521 mil. USD ( výdaj  / rok 2007 - 0,009 mil. USD, rok 2008 a 2009- 0,169 mil. USD, rok 2010 – 0,343 mil. USD ). V roku 2011 bolo do fondu pre elimináciu dopingu v športe darovaných celkom 0,805 mil. USD ( celkom 7 zmluvných strán – Austrália, Fínsko, Kuvajt, Luxembursko,  Monako,  Ruská federácia, Saudská Arábia ),  na rozvojové a edukačné projekty bolo poskytnuté celkom 0,476 mil. USD. Aktuálne, ku dňu konania valného zhromaždenia je na účte fondu disponibilných celkom  3,021 mil. USD (ICDS/3CP/Doc.5). 
	V súlade s vnútornou finančnou reguláciou UNESCO je úhrn 10% finančných prostriedkov z celkového objemu obdržaných financií vyčlenený na samostatný účet pre špeciálne a správne účely, ako aj na rozvoj logistiky a  informačného systému v gescii sekretariátu UNESCO. Všetky projekty zaradené do systému dotácií, okrem formálnych podmienok,  splnili  aj tri odborné dotačné kritéria  - výchovné smerovanie na mládež, súladnosť s dohovorom a vypovedacia hodnota návrhu či zadania projektu. Finančná správa schvaľovacieho výboru fondu pre elimináciu dopingu v športe bola valným zhromaždením jednomyseľne schválená.  

06.3.	VYMEDZENIE FONDU PRE ELIMINÁCIU DOPINGU V ŠPORTE 
	NA ROKY 2012-2013
	Fond na elimináciu dopingu v športe je organizačne a správne zebezpečovaný           z úrovne Sekretariátu UNESCO. Pre účel nastavenia jednotnej formálnej a procedurálnej stránky fondu bola spracovaná príručka celkovej finančnej regulácie. O čerpaní finančných prostriedkov na projekty zmluvných strán rozhoduje  6-členná komisia, pozostávajúca výhradne zo zástupcov zmluvných strán dohovoru (ICDS/3CP/Doc.6 ). Valné zromaždenie akceptovalo požiadavku viacerých delegátov zmluvných strán, aby táto rozhodovacia komisia  bola aj naďalej zostavená výhradne zástupcov zmluvných strán, ako reprezentantov vlád jednotlivých krajín. V ostatnom podľa operatívnych požiadaviek
k práci v tejto komisii môžu byť prizvaní zástupcovia WADA a športového hnutia, ale výhradne len s hlasom poradným, rešpektujúc status ich relevantnej odbornej spôsobilosti. Zmluvné  strany  potvrdili  participáciu troch  profesionálnych  pracovníkov UNESCO 
( sekcia  sociálnych  vied ,  sekcia  vonkajších  vzťahov  a  sekcia  výchovy )  pre zabezpečovanie správnych náležitostí fondu.  
	Pre obdobie rokov 2012-2013 bolo schválené možné udeľovanie finančných prostriedkov na predložené projekty výhradne len tých zmluvných strán, ktoré sa podieľali na sumarizácii a odpočte aktivít v zmysle článku 31 dohovoru.  Vlastné čerpanie finančných prostriedkov po ich schválení musí spĺňať podmienku alokácie maximálne 10 percent priamych výdavkov pre účel pohostenia. Rozhodovacia komisia bude v období následných dvoch rokov podporovať dominantne také projekty, ktoré budú zamerané predovšetkým na implementáciu dohovoru v podmienkach zmluvných strán a rozvoja činnosti regionálnych antidopingových organizácií, avšak s podmienkou, že tieto regionálne antidopingové organizácie musia byť tvorené výhradne krajinami, ktoré sú zmluvnými stranami dohovoru, pričom predložený projekt  musí byť súčasťou národnej správy zmluvnej strany.

06.4.	VOĽBA ČLENOV SCHVAĽOVACIEHO VÝBORU FONDU PRE 	ELIMINÁCIU DOPINGU V ŠPORTE
V súlade s procedurálnou stránkou UNESCO na obdobie rokov 2012 až 2013 valné zhromaždenie zmluvných strán odsúhlasilo šesť členov schvaľovacieho výboru Fondu pre elimináciu dopingu v športe nasledovne: Franúzsko ( len pre 2012), Canada     ( len pre 2013), Ruská federácia, Barbados, Nový Zéland (len pre rok 2012), Austrália      ( len pre rok 2013), Pobrežie slonoviny a Kuvajt. 

07.	MONITORING MEDZINÁRODNÉHO DOHOVORU PROTI DOPINGU 
	V ŠPORTE
	V súlade so znením dohovoru sekretariát UNESCO uskutočňuje pravidelný odpočet plnenia ustanovení dohovoru (článok 30), jeho závery sú generované zo zadania jednotllivých článkov dohovoru a tvoria jeden celostný logistický systém. V celkovej sumarizácii zadaní odpočtov zmluvných strán jestvujú len malé rozdielnosti v nastavenej interpretácii činností ako aj v používaní nástrojových foriem plnenia dohovoru. Je nutné zdôrazniť, že tento odpočet je však značne rozdielny od štandartného odpočtu plnenia WADA Kódexu, kde sú prezentované  aktivity signatárov kódexu. Pri samotnom dohovore sú prezentované aktivity zmluvných strán ako reprezentantov vlád jednotlivých krajín, avšak majúc jedného spoločného menovateľa, ktorým sú národné antidopingové organizácie, ich poslanie, postavenie a aktivity.  
	Z celkového počtu 164 zmluvných strán splnilo požiadavku na súhrnný odpočet dohovoru len 99, vrátane Slovenska. Len tieto krajiny sa môžu uchádzať o poskytnutie subvencií na antidopingové projekty z Fondu pre elimináciu dopingu v športe. Veľké množstvo zmluvných strán (36) poskytlo nekompletné informácie a celkom  29 krajín neposkytlo vôbec žiadne predmetné informácie. Tieto krajiny majú v období následných dvoch rokov povinnosť poskytnúť aspoň základný rámec o rozsahu vlastných antidopingových aktivít.

07.1.	 SUMARIZÁCIA SÚLADU S MEDZINÁRODNÝM DOHOVOROM 
	PROTI DOPINGU V ŠPORTE
	Sekretariát UNESCO prezentoval odpočet súladu dohovoru a národnej regulácie (ICDS/3CP/Inf.1) v kľúčových oblastiach: 

-	zoznam zakázaných látok a metód, jeho uplatňovanie a zverejňovanie,
-	kontrolný systém športovcov a členov podporného tímu športovca,
-	regulácia suplementov výživy,
-	miera finančného zabezpečenia antidopingových aktivít,
-	výkon dopingovej kontroly,
-	spolupráca národných antidopingových organizácií a štátnej správy, organizácií a inštitúcií na národnej i medzinárodnej úrovni,
-	medzinárodná spolupráca pri výkone dopingovej kontroly,
-	výchova a vzdelávanie v oblasti antidopingu,
-	výskum vplyvu a analytika dopingových látok, 
-	športové a sociálne vedy.
	V snahe napomôcť eliminácii zakázaných látok by zmluvné strany mali prijať primeranú národnú reguláciu na zamedzenie neoprávneného nakladania, distribúcie a predaja doplnkov výživy s obsahom látok zdraviu škodlivých, či už s krátkodobým alebo dlhodobým vplyvom. V tomto môžu byť využité a prevzaté praktické skúsenosti iných zmluvných strán. 

07.2.	IMPLEMANTÁCIA ČLÁNKU 8 MEDZINÁRODNÉHO DOHOVORU 
	PROTI DOPINGU V ŠPORTE
	Dohovor ako základná platforma širokej národnej a medzinárodnej spolupráce     si kladie za jednu zo svojich prioritných úloh nastaviť vnútornú reguláciu na obmedzenie dostupnosti a používania zakázaných látok ( článok 8 dohovoru, ICDS/3CP/Inf.2). Zmluvné strany sa zaväzujú prijať účinné opatrenia na zamedzenie voľného alebo neoprávneného nakladanie s dopingovými látkami, vrátane eliminácie možných kriminálnych aspektov na tejto báze v oblasti športu. V tomto zmysle poskytlo svoje stanovisko celkom 134 krajín, z ktorých len 96 krajín vyjadrilo súladnosť pri akceptácii zoznamu zakázaných látok v nastavení športovo-technickej regulácie a len 53 krajín má svoju vlastnú špecifickú legislatívu na reguláciu dopingových látok, ktorá je identická    so znením Zoznamu zakázaných látok a metód WADA. Mnohé z týchto krajín však neriešia neoprávnené nakladanie so zakázanými látkami, vrátane kriminálnych aspektov nadväzných na túto oblasť. Predmetná legislatíva však musí zohľadňovať regulérnu aplikáciu liečivých prípravkov pre terapeutické použitie. Osobitnou oblasťou záujmu dohovoru sú zakázané látky majúce potenciál nárastu výkonu a sú súčasne zakázanými nezákonnými drogami (narkotiká, stimulanciá a psychotropné látky). Tieto sú distribuované celosvetovo a preto aj spoločné výskumné projekty, výraznejšia spolupráca medzinárodných inštitúcií ( WADA, Interpol) a nastavenie prierezových výskumných projektov, ako aj  vypracovanie modelovej legislatívy, môžu napomôcť riešiť túto oblasť a smerovať aktivity na výraznejšiu elimináciu týchto látok nielen v oblasti športu, ale postupne v spoločnosti vôbec.  

07.3.	IMPLEMANTÁCIA ČLÁNKU 10 MEDZINÁRODNÉHO DOHOVORU 
	PROTI DOPINGU V ŠPORTE 
	Nadväzne na článok 8 má dohovor druhu prioritú úlohu v nastavení vnútornej regulácie na obmedenie dostupnosti a používanie doplnkov výživy s obsahom zakázaných látok ( článok 10 dohovoru, ICDS/3CP/Inf.3). Nielen v oblasti športu, ale celkovo narastá produkcia  a  distribúcia  doplnkov  výživy,  ktoré  môžu  znamenať  porušenie antidopingových pravidiel špecifikovaných Svetovým antidopingovým kódexom. Jedná sa predovšetkým o doplnky výživy s obsahom alebo kontamináciou látkami najčastejšie patriacimi do skupín – stimulanciá, hormonálne látky, prohormóny a anabolické androgénne steroidy,  ktoré môžu tvoriť až ich desať percentný objemový podiel. Zmluvné strany v zmysle dohovoru sa zaväzujú zabezpečiť všetky dostupné kroky na ich elimináciu nielen v oblasti športu, ale vôbec. Tieto spadajú do oblasti legislatívy, regulácie obchodu, distribúcie a nakladania s doplnkami výživy, ako aj ich označovania. Len 96 krajín túto problematiku rieši systémovo alebo len istej parciálnej regulácii, z nich len jedna tretina krajín má špecifickú legislatívu pre oblasť doplnkov výživy nadväzne na obsah zakázaných látok z pohľadu dopingového účinku.  Zmluvné strany boli vyzvané na širšiu spoluprácu v rozsahu dohovoru, smerujúcu na výchovu športovcov, smerovanie legislatívy a samoregulácie, cielené testovanie a kontroly, bezpečnú potravinovú legislatívu, oprávnené a odborné spravovanie systému terapeutických výnimiek, ako aj výraznejšie nastavenie špecifickej regulácie doplnkov výživy. V tomto zmysle sa zmluvné strany zaväzujú zabezpečiť vhodnú formu národnej legislatívy, ktorá bude smerovať do oblasti produkcie a distribúcie doplnkov výživy, smerujúcej k výraznejšej evidencii, licencovaní, bezpečnosti z hľadiska obsahu zakázaných látok, v označovaní a deklarovaní zloženia a nadväznému nakladaniu s týmito doplnkami výživy a vlastnej distribúcii týchto produktov súladne s dohovorom.

08.	ZÁVER TRETIEHO ZASADNUTIA ZMLUVNÝCH STRÁN
	Tretie zasadnutie valného zhromaždenia zmluvných strán dohovoru zvýraznilo opodstatnenosť riešenia problematiky eliminácie dopingu v športe na platforme UNESCO. Sekretariát UNESCO poďakoval valnému zhromaždeniu zmluvných strán za ich vysoko odborný a často až profesionálny prístup pre zachovanie skutočných hodnôt športu, pre jeho ďalšie napredovanie a ochranu zdravia nielen športovcov vrcholovej úrovne, ale aj všetkých profesných a vekových skupín, predovšetkým mladých ľudí, ktorí  šport vykonávajú a rozvíjajú ako špecifickú oblasť ľudskej činnosti.  	

08.1.	SPRÁVA SPRAVODAJCU TRETIEHO ZASADNUTIA ZMLUVNÝCH 	STRÁN DOHOVORU
	V závere valného zhromaždenia pán Tomas Johansson ako spravodajca tretieho zasadnutia predniesol sumárnu správu rokovania poznačeného tvorivým pracovným nepokojom vyjadrujúcim vysokú úroveň rokovania, diskusií vedúcich k posilneniu spoločného záujmu a konštruktívneho prístupu k porozumeniu v celej škále rozmanitosti problematiky boja proti dopingu. 

08.2.	UKONČENIE ZASADNUTIA ZMLUVNÝCH STRÁN DOHOVORU 	PREDSEDAJÚCIM
	Tretie zasadnutie valného zhromaždenia zmluvných strán dohovoru ukončil predsedajúci pán Chunderpal Singh. Poďakoval zúčastneným stranám za aktívnu a konsenzuálnu účasť. Zvlášť poďakoval pánovi  Paul Marriott-Lloyd za jeho dlhodobo neúnavnú prácu, nasadenie a starostlivosť, ktorú venoval koordinácii aktivít zmluvných strán na báze dohovoru. Vyjadril presvedčenie, že dohovor sa stal globálnym nástrojom eliminácie dopingu v športe a jeho ďalšie napĺňanie je vecou tak spoločného úsilia ako   aj vecou jednotlivých zmluvných strán a ich aktivít pre harmonizáciu a súladnosť s dohovorom.

5.	PRACOVNÉ STRETNUTIA

Počas účasti na treťom zasadnutí valného zhromaždenia zmluvných strán Medzinárodného dohovoru proti dopingu v športe UNESCO boli uskutočnené viaceré bilaterálne stretnutia so zástupcami štátnej správy a národných antidopingových organizácií, v nasledovnom:

1.	Bilaterálne stretnutie Stála delegácia SR - Slovensko
	Na osobné pozvanie pána Igora Grexu, veľvyslanca Stálej delegácie SR pri UNESCO, sa uskutočnilo bilaterálne pracovné stretnutie s pánom Miroslavom Motyčíkom (Antidopingová agentúra SR), delegátom SR na valnom zhromaždení zmluvných strán Medzinárodného dohovoru proti dopingu v športe UNESCO. Pri    veľmi priateľskom stretnutí boli vyjadrené aktuálne východiská antidopingovej politiky SR, ako zmluvnej strany dohovoru a problematika uplatňovania dohovoru v systéme štátnej správy, ako aj v pripravovaných a zamýšľaných legislatívych zmenách v národnom prostredí v podmienkach Slovenska.

2.	Bilaterálne stretnutie Rusko - Slovensko
	Z podnetu pána Gennady Aleshin ( predsedajúci, Výbor národných neolympijských športov Ruska ) sa uskutočnilo bilaterálne stretnutie so slovenskou stranou.  Pri  osobnom stretnutí  ruská  strana požiadala o súčinnosť pri navrhovaní ruského delegáta do Schvaľovacej komisie fondu na elimináciu dopingu v športe.        Pán Aleshin pripomenul rozsah finančnej podpory Ruskej federácie do predmetného fondu ako nadväzný zaujem podieľať sa na rozhodovacom procese predmetného fondu. Táto požiadavka bola naplnená v súčinnosti s vybranými zmluvnými stranami.  

3.	Bilaterálne stretnutie Švédsko - Slovensko
	Na základe vzájomného podnetu Tomas Johansson ( poradca ministra, Ministerstvo kultúry Švédska ) a slovenského delegáta sa uskutočnilo bilaterálne stretnutie, počas ktorého boli aktualizované spoločné aktivity oboch strán a následne dohodnutý spoločný postup v problematike dohovoru počas konania valného zhromaždenia ( prezentácia legislatívnych modelov, fond na elimináciu dopingu v športe, doplnky výživy, koordinácia kontinentálnych pracovných skupín a pod.). Nadväzne boli konzultované východiská európskej antidopingovej politiky, predovšetkým z pohľadu Európskej komisie, v ktorej pôsobí pán Johansson na pozícii Expertnej pracovnej skupiny pre antidoping.  

4.	Bilaterálne stretnutie Singapore - Slovensko
	Na základe podnetu pani Yeo ( generálny manažér, Národná antidopingová organizácia Singapore ) sa uskutočnilo bilaterálne stretnutie so slovenskou stranou. 
Počas stretnutia bolo tlmočené poďakovanie singapurskej strany za nápomoc pri organizácii antidopingového programu a testovania počas 1. Olympijských hier mládeže  ( Singapore, 2010), na ktorých participovala SR účasťou dvoch komisárov dopingovej kontroly. V ostatnom boli aktualizované východiská antidopingovej politiky oboch strán, najmä pre oblasť výchovy a vzdelávania a bola vyjadrená požiadavka možnej vzájomnej spolupráce na báze národných antidopingových organizácií i na platforme medzinárodných organizácií.   

6.	ODPORÚČANÉ ZÁVERY

	ZÁVERY A RELEVANTNÉ ODPORÚČANIA:

A/	pre Ministerstvo zahraničných vecí SR a Stálu delegáciu SR pri UNESCO

- 	z pohľadu zahraničnej politiky prezentovať súhlasnú účasť SR na Medzinárodnom dohovore proti dopingu ako jeho zmluvnej strany a zabezpečiť participáciu SR v rámci harmonogramu aktivít UNESCO, spätých s predmetným dohovorom a v súlade s vnútorným protokolom UNESCO po zverejnení záverov tretieho zasadnutia konferencie zmluvných a k tomuto účelu zabezpečiť všetky formálne kroky, 
-	s ohľadom na princípy koexistencie participujúcich krajín Európskej únie napomáhať koordinácii a výraznejšiemu zintenzívneniu aktivít napomáhajúcich  spoločnému postupu v otázke antidopingu v športe, najmä v legislatívnom riešení zakázaných látok z hľadiska dopingového účinku a riešenia regulácie doplnkov výživy    v rozsahu krajín EU, 

B/	pre Ministerstvo školstva, vedy, výskumu a športu SR

- 	dôsledne uplatňovať obsah Medzinárodného dohovoru proti dopingu v športe UNESCO v prezentácii a smerovaní štátnej politiky v oblasti športu a špecificky v oblasti antidopingovej politiky, ako aj na účasti v medzinárodných programoch    v rozsahu štátnej starostlivosti o šport,
- 	zabezpečovať efektívne plnenie Medzinárodného dohovoru proti dopingu v športe UNESCO v podmienkach Slovenska ako jeho zmluvnej strany, vrátane aktívnej účasti zástupcov SR na jeho kľúčových zasadnutiach,  
-  	iniciovať započatie legislatívneho riešenia problematiky doplnkov výživy z pohľadu možného obsahu zakázaných látok z hľadiska dopingového účinku a ich negatívneho vplyvu na zdravie, ako aj šírenia nadväzných kriminálnych aktivít.

C/        pre Antidopingovú agentúru SR

-	v koordinácii so Sekciou štátnej starostlivosti o šport MŠVVaŠ SR ako ústredným predstaviteľom štátnej správy, participujúcimi na správe a riadení športu, priebežne zabezpečovať odbornú garanciu v oblasti antidopingu,   
- 	iniciovať legislatívne aktivity na plnú implementáciu Medzinárodného dohovoru proti dopingu v športe UNESCO, v znení jeho článku 8 ( zoznam zakázaných látok)  a najmä článku 10. (doplnky výživy), ako možného štátneho nástroja eliminácie dopingu v podmienkach SR nadväzného na Svetový antidopingový kódex, smerujúceho v tomto zmysle k novelizácii Zákona o športe 300/2008, v jeho pôvodnom znení,
-	realizovať profesionálny výkon antidopingových opatrení na báze národnej antidopingovej organizácie ako koordinátora plnenia záväzkov Medzinárodného dohovoru proti dopingu v športe UNESCO.

7.	ZOZNAM OBDRŽANEJ DOKUMENTÁCIE

	1/ 	
	Rules of Procedure
	Conference of Parties to the International Convention against Doping in Sport
	UNESCO, United Nations Educational, Scientific and Cultural Organization
	UNESCO 2009
	SHS-2009/WS/6  

	2/ 	
	Guidelines on the Cost Recovery Policy and Budgetary Aspects of 	Extrabudgetary Projets
	Bureau of the Budget
	UNESCO, United Nations Educational, Scientific and Cultural Organization
	UNESCO 2008
	BB-2008/WS/1 
	3/ 	
	Fund for the Elimination of Doping in Sport
	UNESCO, United Nations Educational, Scientific and Cultural Organization
	UNESCO 2010
	SHS-2010/WS/12

	Vyššie uvedené materiály v originálnom vyhotovení sa nachádzajú na adrese sídla Antidopingovej agentúry SR.  

8.	PRÍNOS 

	Poznatky z pracovných stetnutí predstavujú vysoko efektívnu koordinačnú, informačnú a dokumentačnú bázu pre plnenie Medzinárodného dohovoru proti dopingu v športe UNESCO v podmienkach Slovenskej republiky ako jeho zmluvnej, najmä v prezentácii a smerovaní štátnej politiky v oblasti športu a špecificky v oblasti antidopingovej politiky, ako výraz účasti SR na medzinárodnej spolupráci v rozsahu štátnej starostlivosti o šport. Predmetné poznatky budú na báze Národného antidopingového programu využité v bezprostrednej riadiacej praxi, v legislatívnom procese, smerovaní antidopingovej regulácie, v domácej i medzinárodnej koordinácii, pri zverejňovaní a popularizácií antidopingových opatrení.

9.	SPÔSOB ZVEREJNENIA SPRÁVY 

	Správa je zverejnená na webových stránkach www.minedu.sk a www.antidoping.sk, jej východiská budú priebežne prezentované na pracovných stretnutiach zameraných na aktualizáciu a rozvoj Národného antidopingového programu. 

	Súhlasím so zverejnením správy na internete, publikovanie na webovej stránke Ministerstva školstva, vedy, výskumu a športu SR.

Bratislava, 18. november 2011

Vypracoval: 	Miroslav MOTYČÍK

	Schválil:	Miroslav SIVÁČEK